**Vedtekter for Norges Jeger- og Fiskerforbund**

Vedtatt av NJFFs landsmøte 15. – 17. november 2024

Innholdsfortegnelse

[**NJFF sentralt** 3](#_Toc184645918)

[§ 1 Navn 3](#_Toc184645919)

[§ 2 Formål 3](#_Toc184645920)

[§ 3 Medlemskap i NJFF 3](#_Toc184645921)

[*3.1* *Medlemskategorier* 3](#_Toc184645922)

[*3.2* *Medlemskontingent* 4](#_Toc184645923)

[*3.3* *Suspensjon og eksklusjon* 4](#_Toc184645924)

[§ 4 Organisasjonen 4](#_Toc184645925)

[§ 5 Lokalforeninger og lag 4](#_Toc184645926)

[*5.1* *Opptak av nye foreninger* 4](#_Toc184645927)

[*5.2* *Tilhørighet* 5](#_Toc184645928)

[*5.3* *Opphør av medlemskap* 5](#_Toc184645929)

[§ 6 Regionlag 5](#_Toc184645930)

[§ 7 Landsmøtet 5](#_Toc184645931)

[§ 8 Landsmøtets plikter 6](#_Toc184645932)

[§ 9 Representantskapet 7](#_Toc184645933)

[§ 10 Representantskapets forretningsorden 7](#_Toc184645934)

[§ 11 Representantskapets plikter 7](#_Toc184645935)

[§ 12 Forbundsstyret 8](#_Toc184645936)

[§ 13 Forbundsstyrets plikter 8](#_Toc184645937)

[§14 Domsutvalg 9](#_Toc184645938)

[§15 Domsutvalgets sammensetning og utnevnelse 9](#_Toc184645939)

[**Regionlag** 11](#_Toc184645940)

[§ 16 Spesielle regler for regionlagene 11](#_Toc184645941)

[*1.* *Regionlagets navn* 11](#_Toc184645942)

[*2.* *Formål* 11](#_Toc184645943)

[*3.* *Regionlagets ledende organer* 11](#_Toc184645944)

[*4.* *Regionlagets årsmøte* 11](#_Toc184645945)

[*5.* *Ekstraordinært årsmøte* 12](#_Toc184645946)

[*6.* *Regionlagets styre* 13](#_Toc184645947)

[*7.* *Styrets arbeid* 13](#_Toc184645948)

[*8.* *Regnskapsrevisjon* 14](#_Toc184645949)

[*9.* *Oppløsning av regionlag* 14](#_Toc184645950)

[*10.* *Vedtektsendringer* 14](#_Toc184645951)

[**Lokalforeninger og -lag** 15](#_Toc184645952)

[§ 17 Spesielle regler for foreninger og lag 15](#_Toc184645953)

[*1.* *Navn* 15](#_Toc184645954)

[*2.* *Formål* 15](#_Toc184645955)

[*3.* *Styrende organer* 15](#_Toc184645956)

[*4.* *Årsmøte* 15](#_Toc184645957)

[*5.* *Ekstraordinært årsmøte* 16](#_Toc184645958)

[*6.* *Styret* 17](#_Toc184645959)

[*7.* *Styrets plikter* 17](#_Toc184645960)

[*8.* *Regnskapsrevisjon* 18](#_Toc184645961)

[*9.* *Vedtektsendringer* 18](#_Toc184645962)

[*10.* *Utmelding av NJFF* 18](#_Toc184645963)

[*11.* *Oppløsning av foreningen/laget* 18](#_Toc184645964)

[*12.* *Øvrige bestemmelser* 18](#_Toc184645965)

[§ 18 Lokale endringer/tillegg 18](#_Toc184645966)

[**Øvrige bestemmelser** 20](#_Toc184645967)

[§ 19 Organisasjonens regnskapsår 20](#_Toc184645968)

[§ 20 Endring av vedtektene 20](#_Toc184645969)

[§ 21 Forbundets oppløsning 20](#_Toc184645970)

[§ 22 Ikrafttredelse 20](#_Toc184645971)

## **NJFF sentralt**

## § 1 Navn

Organisasjonens navn er Norges Jeger- og Fiskerforbund, forkortet NJFF.

## § 2 Formål

NJFF er en demokratisk, partipolitisk nøytral, landsomfattende medlemsorganisasjon som skal arbeide faglig og politisk for interesser innen jakt, fiske og annet friluftsliv.

NJFF skal arbeide for å sikre allmennhetens tilgang til naturen, bærekraftig høsting, god naturforvaltning og vern av miljøet.

NJFF skal være den viktigste kunnskapsformidleren og tradisjonsbæreren innen jakt og fiske i samfunnet og arbeide for god rekruttering.

NJFFs arbeid skal bidra til god livskvalitet og helse i befolkningen.

## § 3 Medlemskap i NJFF

Enhver person med interesser for jakt, fiske, annet friluftsliv og naturforvaltning, kan bli medlem i NJFF gjennom en lokalforening / et lokallag eller som direktemedlem i forbundet uten foreningstilknytning.

## *3.1 Medlemskategorier*

* Hovedmedlemskap med tidsskrift
* Barne- og ungdomsmedlemskap med tidsskrift
* Barne- og ungdomsmedlemskap uten tidsskrift
* Pensjonist-/uføremedlemskap med tidsskrift
* Sidemedlemskap uten tidsskrift
* Æresmedlemskap med tidsskrift
* Familiemedlemskap med tidsskrift
* Direktemedlemskap med tidsskrift

Barne- og ungdomsmedlemskap gjelder for barn og ungdom til man fyller 26 år.

Pensjonist-/uføremedlemskap gjelder for alderspensjonister fra fylte 67 år, og for uføretrygdede.

Sidemedlemskap kan opprettes av personer som har medlemskap i annen forening.

Familiemedlemskap gjelder for inntil to voksne og et ubestemt antall barn under 26 år i samme husstand.

Ethvert foreningsmedlem som er fylt 14 år har fulle demokratiske rettigheter i organisasjonen.

## *3.2 Medlemskontingent*

Landsmøtet fastsetter kontingenten for de ulike medlemskategoriene lav/middels/høy sats for de kategoriene som har dette. Kontingenten innbetales forskuddsvis for påfølgende tolv måneder. Kontingenten kreves inn av NJFF sentralt. Av den innbetalte medlemskontingenten refunderes til regionlag og lokalforeninger deres andeler. Forbundets sentralt utnevnte æresmedlemmer betaler ikke kontingent.

## *3.3 Suspensjon og eksklusjon*

Medlemmer som bryter jakt- og/eller fiskelovgivningen, eller på annen måte ved sin atferd alvorlig skader organisasjonen, kan suspenderes eller ekskluderes fra sitt medlemskap. I alle saker som kan ende med sanksjonsvedtak skal det gis adgang til kontradiksjon. Vedtak om eksklusjon eller suspensjon fra medlemskap, kan ankes til NJFFs domsutvalg.

Etter vedtak i lokalforeninger kan disse innstille overfor forbundsstyret at vedtakene, for de sakene som ikke ender i domsutvalget, skal gjelde for hele organisasjonen.

Forbundsstyret kan på eget initiativ gjøre vedtak om eksklusjon og suspensjon både av enkeltmedlemmer og lokalforeninger.

## § 4 Organisasjonen

Forbundet består av:

1. Lokalforeninger og lag
2. Regionlag
3. NJFFs sentrale valgte organer
4. Uavhengig domsutvalg

Forbundets besluttende organer er:

1. Landsmøtet
2. Ekstraordinært landsmøte
3. Representantskapet
4. Forbundsstyret

## § 5 Lokalforeninger og lag

## *5.1 Opptak av nye foreninger*

Foreninger som ønsker opptak i NJFF sender søknad om dette til NJFFs administrasjon som oversender søknaden til regionlaget for uttalelse. Eksisterende foreninger i samme kommune skal gis uttalelsesrett under behandling av søknaden. Søknaden fremmes deretter for forbundsstyret som fatter beslutning.

Det stilles krav til at foreningen registreres i enhetsregisteret og frivillighetsregisteret. Videre er det en forutsetning at den nye foreningen ved innmeldelse skal bestå av minimum 15 medlemmer og være åpen for alle som ønsker det etter § 3. Man kan søke forbundsstyret om unntak fra bestemmelsen om størrelse ved spesielle forhold som omhandler geografi og befolkning.

## *5.2 Tilhørighet*

En forening må stå tilsluttet forbundet med samtlige av sine medlemmer. Foreninger arbeider innen sine geografiske områder for forbundets formål og er forpliktet til å støtte forbundets virksomhet. Foreningen er forpliktet til å følge alle vedtekter vedtatt av landsmøtet.

## *5.3 Opphør av medlemskap*

Dersom en forening ikke er i stand til å opprettholde driften i samsvar med punkt 5.1 eller ikke oppfyller kravene i punkt 5.2, bør regionlagets styre innkalle til ordinært eller ekstra­ordinært årsmøte og eventuelt fremme for forbundsstyret forslag om oppløsning eller eksklusjon av foreningen.

Foreninger som vesentlig misligholder sentrale bestemmelser i vedtektene eller ikke er tilsluttet og holder enhetsregisteret og frivillighetsregisteret oppdatert årlig, vil bli foreslått ekskludert av forbundsstyret.

Regionlaget skal uttale seg før saken fremmes for forbundsstyret for beslutning.

## § 6 Regionlag

Samtlige av de tilsluttede foreninger i en region skal utgjøre NJFFs regionorganisasjon. Foreninger som dekker mer enn én kommune, kan kun tilhøre ett regionlag.

Regionlagene skal følge fylkesgrensene slik de var pr. 31.12.2017. Unntak fra dette kan gjøres i fylker der alle regionlagene ønsker det.

Regionlagene skal arbeide for å koordinere foreningenes virksomhet og bistå forbundet i alle spørsmål som vedrører regionen.

Dersom et regionlag ikke er i stand til å opprettholde driften, skal forbundsstyret innkalle til ekstraordinært årsmøte.

## § 7 Landsmøtet

1. Landsmøtet er forbundets høyeste myndighet. Ordinært landsmøte skal holdes hvert tredje år på sted og tid som fastsettes av forbundsstyret.
2. Ekstraordinært landsmøte holdes når forbundsstyret bestemmer det, eller når minst 1/3 av regionlagene krever det. Ekstraordinært landsmøte innkalles med minst tre måneders varsel. Antall landsmøtedelegater og valg av disse skjer som ved ordinært landsmøte. Bare de saker som er oppført på dagsorden kan behandles.
3. Landsmøtet består av 150 landsmøtedelegater som velges på regionlagenes årsmøter. I tillegg til delegatene møter representantskapet og forbundsstyrets medlemmer med fulle rettigheter. Forbundets æresmedlemmer inviteres til å delta på landsmøtet med tale- og forslagsrett.
4. Representasjon til landsmøtet gis på grunnlag av antall innbetalte medlemskontingenter året før landsmøtet holdes. Forbundet gir på forhånd melding til regionlagene om det antall landsmøtedelegater vedkommende region har rett til å velge.
5. Delegatoversikt til landsmøtet må være innsendt til forbundet senest fem måneder før landsmøtet trer sammen.
6. Ordinært landsmøte skal innkalles senest ett år før landsmøtet trer sammen. Innkallingen sendes regionlag og foreninger. Den skal inneholde foreløpig dagsorden. Forslag som ønskes behandlet av landsmøtet, må være vedtatt innsendt av foreningen, regionlaget eller forbundsstyret. De må være forbundsstyret i hende senest fem måneder før landsmøtet. For sent innkomne forslag kan ikke behandles av landsmøtet. Landsmøtets dokumenter, innstillingene til vedtak og forbundsstyrets forslag til endelig dagsorden sendes regionlagene og landsmøtedelegatene senest to måneder før landsmøtet trer sammen.
7. Landsmøtet gjør vedtak om den endelige dagsorden og forretningsorden.
8. Ved avstemning på landsmøtet har hver landsmøtedelegat én stemme. Saker blir avgjort med alminnelig flertall. I tilfelle stemmelikhet er forslaget forkastet. For endringer i vedtektene kreves 2/3 flertall. Forbundsstyrets medlemmer har ikke stemmerett i saker som angår ansvarsfrihet for de vedtak de har vært med på. I slike saker har de bare tale- og forslagsrett.
9. Regionlagene dekker reise- og oppholdsutgiftene for delegatene dersom ikke annet er avtalt med lokallagene.

## § 8 Landsmøtets plikter

Landsmøtet skal:

1. Godkjenne landsmøtedelegatene.
2. Vedta og rullere strategiske langtidsplaner.
3. Behandle og fatte vedtak om innkomne forslag.
4. Velge forbundsstyre bestående av leder, 1. og 2. nestleder, seks styremedlemmer og   
   tre varamedlemmer. Styrets medlemmer velges for tre år av gangen. Medlemmer med ansettelsesforhold i organisasjonen er ikke valgbare til tillitsverv i NJFF sentralt.
5. Fastsette godtgjørelse for forbundsstyret.
6. Velge valgkomité bestående av leder og seks medlemmer. Disse skal komme fra forskjellige regioner og det bør bestrebes en kjønns- og aldersbalanse. Valgkomitéen velges for én landsmøteperiode av gangen. Et medlem i valgkomitéen kan gjenvelges for maksimum én periode. Leder kan ikke ta gjenvalg.
7. Vedta eventuelle endringer i NJFFs vedtekter.
8. Fastsette medlemskontingenten. Forbundsstyret gis anledning til å justere medlemskontingent for de to påfølgende driftsår etter landsmøtet iht. konsumprisindeksen.

## § 9 Representantskapet

Representantskapet består av de til enhver tid sittende ledere i forbundets regionlag. Regionlagets nestleder fungerer som personlig varamedlem for lederen. Regionlagets styre utpeker eventuell vara for regionleder. Forbundsstyrets medlemmer og generalsekretær deltar i representantskapets møter med forslags- og talerett, men uten stemmerett.

## § 10 Representantskapets forretningsorden

Representantskapsmøte holdes ordinært to ganger i året. Møtet, med dagsorden, innkalles med fem ukers varsel.

Representantskapet konstituerer seg selv for hvert møte. Vårmøtet skal behandle saker i henhold til § 11 pkt. 1, 3, 4, 5, 8, 9, 11, og høstmøtet i henhold til § 11 pkt. 2, 3, 4, 6, 7, 8, 9, 10. Ekstraordinært møte i representantskapet skal innkalles når forbundsstyret eller minst 1/3 av representantskapets medlemmer forlanger det. Beslutningene avgjøres ved alminnelig flertall. Ved stemmelikhet ansees forslaget forkastet. Det skal føres vedtaksprotokoll som sendes samtlige foreninger og regionlag. Protokollfører velges av representantskapet.

## § 11 Representantskapets plikter

Representantskapet skal:

1. Behandle og fatte vedtak om forbundets regnskap og beretning for det foregående kalenderår.
2. Vedta budsjett og arbeidsprogram i henhold til handlingsprogrammet for kommende år.
3. Ha tilsyn med at fattede beslutninger er utført i overensstemmelse med forutsetningene.
4. Kontrollere at forbundets midler anvendes i overensstemmelse med gitte bestemmelser og vedtak.
5. Velge styre for NJFFs fond.
6. Innstille til utnevnelse av æresmedlemmer, samt fatte beslutninger om andre påskjønnelser etter innstilling fra forbundsstyret.
7. Etter innstilling fra forbundsstyret tildele personer som har gjort særlig innsats for forbundet, forbundets merke i gull.
8. Fatte beslutninger om andre på dagsorden oppførte saker.
9. Behandle forbundsstyrets forslag om strykning eller eksklusjon av tilsluttede foreninger. Beslutninger etter denne bestemmelse kan påankes til landsmøtet. Anken har ikke oppsettende virkning. En representant fra vedkommende forening kan møte på landsmøtet under sakens behandling.
10. Velge revisor.
11. Vedta regler for domsutvalget og retningslinjer for saksbehandlingen i sanksjons­saker.
12. Representantskapets medlemmer møter på landsmøtet som deltakere for dette organet.

## § 12 Forbundsstyret

Forbundsstyret består av leder, 1. og 2. nestleder, seks styremedlemmer og tre vara­medlemmer. I tillegg kommer ansattes valgte representant som møter i styret med fulle rettigheter. Sistnevnte har personlig varamedlem. Generalsekretæren tiltrer med tale- og forslagsrett. Forbundsstyrets medlemmer kan ikke samtidig være leder eller nestleder i regionlag.

## § 13 Forbundsstyrets plikter

Dagsorden, sakspapirer og administrasjonens forslag til innstillinger sendes ut til styremedlemmer og varamedlemmer senest fem virkedager før møtet.

Over forbundsstyrets forhandlinger føres protokoll som også gjøres tilgjengelig for NJFFs øvrige organer.

Forbundsstyrets plikter er:

1. Representere forbundet, utøve den administrative myndighet, håndheve vedtektene og ivareta forbundets anliggender utad overfor de tilsluttede foreninger og regionlag. Disse skal holdes underrettet om viktige avgjørelser i forbundsstyret.
2. Medvirke til opprettelse av nye foreninger og bistå disse med råd og opplysninger.
3. Behandle og fatte vedtak i saker av interesse for forbundet, eventuelt etter høring i organisasjonen. Saker av vesentlig prinsipiell betydning skal forelegges landsmøtet hvis mulig.
4. Beramme ordinære og eventuelle ekstraordinære landsmøter. Avgi årlige reviderte regnskap med revisors beretning og styrets forslag til virksomhetsberetning til representantskapet.
5. Legge frem forslag til budsjett og arbeidsprogram for representantskapet.
6. Innstille på tildeling av forbundets gullmerke overfor representantskapet og beslutte tildeling av NJFFs innsatsmedalje.
7. Ansette forbundets generalsekretær.
8. Behandle og framlegge for landsmøtet forslag til strategiske langtidsplaner.
9. Oppnevne utvalg etter behov.
10. Oppnevne medlemmer til forbundsstyrets utvalg. Så langt det er mulig oppnevne styremedlemmer som utvalgsledere. Forbundets utvalg er underlagt forbundsstyret og skal fungere som faglige og rådgivende organer for dette. Forbundsstyret utarbeider retningslinjer for utvalgene.
11. Vedta prinsipper for saksbehandling.
12. Fordele medlemskontingent.
13. Oppnevne fullmaktskomité på tre medlemmer til landsmøtet blant de valgte landsmøtedelegater.
14. Foreslå normer gjeldende for domsutvalget, og retningslinjer for saksbehandlingen,   
    til representantskapet.
15. Behandle saker om eksklusjon eller suspensjon av medlemmer fra hele organisasjonen på eget initiativ eller etter innstilling fra foreninger,
16. Innstille til representantskapet på eksklusjon av foreninger fra forbundet.
17. Vurdere justering av medlemskontingenten for de to påfølgende driftsår etter landsmøtet iht. konsumprisindeksen.

## §14 Domsutvalg

Domsutvalget er organisasjonens høyeste dømmende myndighet i saker som gjelder etterlevelse av vedtektene i hele organisasjonen, suspensjon eller eksklusjon av medlemmer.

Domsutvalget kan, etter forespørsel fra forbundsstyret, bistå i forhandlinger for å forebygge konflikter innenfor organisasjonen og/eller avgjøre saker der andre organer/medlemmer er enige om å be om det og saken angår forbundet eller forbundets medlemmer eller organer.

Domsutvalget har en viktig rolle i å utvikle en likeartet praktisering av NJFFs regler i hele landet for å sikre en mest mulig lik, rettferdig og forutsigbar håndtering av regler og reaksjoner. Administrasjonen i NJFF skal bistå til dette gjennom å arkivere alle avgjørelser på en slik måte at det gir mulighet for å opparbeide en tydelig praktisering av reglene slik at det ivaretar både god arkivskikk og personvernet. Beslutninger skal i størst mulig grad være tilgjengelige for medlemmene, men saker som gjelder enkeltmedlemmer må ikke offentliggjøres på en slik måte at personen enkelt kan identifiseres.

Administrasjonen i NJFF fungerer som sekretariat for domsutvalget. De har ansvar for å motta saker til behandling, varsle leder i domsutvalget, arkivere saker, overholde data­tilsynets regler om personvern og formidle avgjørelser på en måte som gir grunnlag for læring og god formidling av NJFFs vedtekter og håndtering av tvister.

## §15 Domsutvalgets sammensetning og utnevnelse

Domsutvalget består av fem medlemmer, og bør ha en representant fra hver landsdel.

Medlemmene utnevnes av forbundsstyret for en periode på fem år og kan kun sies opp i funksjonstiden dersom leder i domsutvalget ber forbundsstyret om det. Medlemmer i domsutvalget bør ha god organisatorisk og juridisk kompetanse. For å sikre medlemmenes uavhengighet kan de ikke være ansatt i NJFF eller være medlemmer i representantskap eller forbundsstyre.

Dersom et medlem fratrer etter eget ønske i perioden, skal forbundsstyret oppnevne et nytt medlem.

Domsutvalget skal ha en leder, utnevnt av forbundsstyret, med juridisk embetseksamen. Lederen står for organiseringen av utvalgets arbeid, har kontakten med forbundets administrasjon og øvrige organer og treffer beslutninger om utvalgets arbeidsform i de enkelte saker.

# **Regionlag**

## § 16 Spesielle regler for regionlagene

Følgende spesifikke regler gjelder for det enkelte regionlag:

## *1. Regionlagets navn*

Regionlagets navn er Norges Jeger- og Fiskerforbund (regionnavnet), forkortet NJFF (regionnavnet).

## *2. Formål*

Regionlagets formål er det samme som for NJFF sentralt.

Regionlaget er en sammenslutning av samtlige foreninger tilsluttet Norges Jeger- og Fiskerforbund i regionen og er det organisatoriske bindeleddet mellom NJFFs sentralledd og foreningene/lagene. Det har et spesielt ansvar for å ivareta organisasjonens formål i samfunnet for øvrig på regionnivå.

## *3. Regionlagets ledende organer*

Regionlagets ledende organer er:

1. Årsmøte
2. Ekstraordinært årsmøte
3. Styret

## *4. Regionlagets årsmøte*

Regionlagets høyeste myndighet er årsmøtet. Ordinært årsmøte skal holdes hvert år innen 31. mars og innkalles med åtte ukers skriftlig varsel. Forslag som foreningene ønsker behandlet av årsmøtet skal være styret i hende senest to uker før årsmøtet. Styrets forslag til dagsorden, vedlagt årsberetning, regnskap og andre saksdokumenter sendes foreningene senest én uke før årsmøtet. Det skal føres protokoll fra årsmøtet. Denne skal gjøres kjent for regionlagets medlemsforeninger.

Årsmøtet skal ikke ta avgjørelser i andre saker enn de som er oppført i innkallingen.

Til årsmøtet kan foreninger med inntil 200 medlemmer sende to representanter. Foreninger med flere medlemmer kan sende ytterligere én representant for hvert påbegynte 200. medlem, inntil seks representanter. Deretter gis én representant pr. 300 medlem. Regionlagets styre kommer i tillegg til det gitte antallet delegater.

Representantene må ha fylt 14 år for å ha stemmerett.

(Regionlaget kan selv justere fordelingen av representasjonen.)

Medlemmer fra foreningene utnevnt til NJFFs sentrale utvalg, samt regioninstruktører kalles inn til årsmøtet. Disse har tale-, men ikke forslags- og stemmerett, så fremt de ikke møter som representant for en forening.

På årsmøtet skal følgende behandles:

1. Konstituering av møtet

* Godkjenning av representanter
* Godkjenning av innkalling
* Godkjenning av dagsorden
* Godkjenning av forretningsorden
* Valg av ordstyrer
* Valg av sekretær
* Valg av tellekorps
* Valg av to delegater til å underskrive protokollen

1. Årsberetning fra siste kalenderår
2. Revidert regnskap fra siste kalenderår
3. Innkomne saker med styrets forslag til vedtak
4. Andre saker som styret har ført opp på dagsorden
5. Styrets forslag til årsplan og budsjett
6. Valg av styre i henhold til punkt 6, Regionlagets styre
7. Valg av ledere til årsmøteoppnevnte utvalg
8. Valg av valgkomité på tre medlemmer inklusive leder, så vidt mulig geografisk fordelt. Medlemmene velges for tre år, rullerende slik at én person er på valg hvert år.
9. Valg av revisor(er) og vararevisor for ett år.
10. Etter innstilling fra valgkomiteen valg av delegater til landsmøtet. Delegatene skal ha et gyldig medlemskap i en av regionens lokalforeninger.

(Regionlagene kan selv utvide denne listen.)

Dersom ikke noe annet er bestemt, avgjøres alle saker med alminnelig flertall. Ved stemme­likhet anses forslaget forkastet, unntatt ved personvalg hvor det foretas loddtrekning. Valgene skal foregå skriftlig dersom det foreligger flere forslag og noen krever skriftlig avstemning.

Ingen representanter har mer enn én stemme. Regionlagets styre har ikke stemmerett i saker som gjelder beretning og regnskap.

NJFFs sentralledd har rett til å være representert på regionlagets års- og styremøter med talerett.

## *5. Ekstraordinært årsmøte*

Ekstraordinært årsmøte kan innkalles av styret, eller når et tidligere årsmøte har besluttet det, eller minst ¼ av de tilsluttede foreninger/lag eller forbundsstyret krever det.

Innkalling til ekstraordinært årsmøte, vedlagt dagsorden, skal skje med minst 14 dagers varsel. Møtet skal ikke ta avgjørelser i andre saker enn de som er oppført i innkallingen. For øvrig gjelder de samme regler som for ordinært årsmøte.

Det skal føres protokoll fra ekstraordinært årsmøte. Denne skal gjøres kjent for medlemmene.

## *6. Regionlagets styre*

Regionlaget ledes av et styre på minimum fem personer bestående av leder, nestleder, økonomiansvarlig, barne- og ungdomsansvarlig, kvinnekontakt og eventuelle øvrige styremedlemmer.

For øvrig konstituerer styret seg etter gjeldende satsingsområder.

Styret velges for to år av gangen, men slik at tilnærmet halve styret er på valg hvert år.

I tillegg velges hvert år to varamedlemmer til styret.

For å være valgbar til styret må vedkommende ha gyldig medlemskap.

Styret består minimum av årsmøtevalgt:

• Leder

• Nestleder

• Økonomiansvarlig

• Barne- og ungdomsansvarlig

• Kvinnekontakt

## *7. Styrets arbeid*

Styret skal:

1. Representere NJFF i sin region, utøve den administrative myndighet, håndheve vedtektene og ivareta regionens interesser hos foreninger og de regionale myndigheter.
2. Følge vedtatte strategiske planer.
3. Forberede, behandle og fatte vedtak i saker av interesse for regionen.
4. Avholde møter med foreningsledere/-styrer for drøfting av viktige saker av felles interesse.
5. Sende saker til høring i foreningene.
6. Beramme ordinære og eventuelle ekstraordinære årsmøter.
7. Avgi årlig beretning og regnskap med revisors rapport om regionlagets virksomhet i kalenderåret til årsmøtet. Ajourføre tillitsvalgtliste for regionlaget i NJFFs medlemsregister og i Brønnøysundregisteret.
8. Utarbeide forslag til årsplan i samsvar med NJFFs sentralt vedtatte strategier og budsjett for kommende år til årsmøtet.
9. Ved behov oppnevne egne utvalg og medlemmer av disse, samt utarbeide arbeidsinstruks med mandat for utvalgene.
10. Foreslå tildeling av eventuelle hedersbevisninger.
11. Oppnevne regioninstruktører innenfor aktuelle innsatsområder.
12. Utarbeide instruks for regionlagets ansatte.
13. Arbeide for forenings- og medlemsfordeler, herunder muligheter for økonomisk støtte til regionlaget og foreningene.
14. Medvirke til opprettelse av nye foreninger og eventuelt sammenslåing av slike der det er behov og bistå disse med råd og opplysninger.
15. Avgjøre tvister mellom foreninger.

(Regionlaget kan selv utvide denne temalisten med flere punkter.)

Styret er beslutningsdyktig når minst halvparten av styret er til stede, inkludert varamedlemmer. Vedtak fattes med alminnelig flertall. Ved stemmelikhet anses forslaget som forkastet. Det skal føres protokoll fra hvert styremøte. Denne skal gjøres kjent for medlemsforeningene.

## *8. Regnskapsrevisjon*

Regnskapet skal revideres av revisor(er) valgt av årsmøtet. Revisjonen gir innstilling om regnskapet til årsmøtet.

## *9. Oppløsning av regionlag*

Dersom det foreligger et grunngitt forslag om oppløsing av regionlaget, skal forbundsstyret behandle dette etter retningslinjer for oppløsning og sammenslåing av regionlag og lokalforeninger/-lag. Dersom det blir vedtatt å oppløse regionlag, skal regionlagets midler disponeres av NJFF til fremme av forbundets formål i regionen.

## *10. Vedtektsendringer*

Regionlaget er forpliktet av NJFFs vedtekter vedtatt av landsmøtet.

Forslag til endringer i de deler av vedtektene som regionlaget selv kan tilpasse, krever 2/3 flertall på årsmøtet for å bli vedtatt. Vedtektsendringer må godkjennes av NJFF sentralt for å være gyldige. Vedtektsendringene kan forhåndsgodkjennes av NJFF sentralt.

# **Lokalforeninger og -lag**

## § 17 Spesielle regler for foreninger og lag

Følgende spesifikke regler gjelder for den/det enkelte forening/lag:

## *1. Navn*

Foreningens/lagets navn er Gjerstad Jeger -og Fiskerforening, forkortet GJFF

## *2. Formål*

Foreningen/lagets formål er de samme som for NJFF nasjonalt. Arbeidet i foreningen/laget skal bygge på NJFFs gjeldende strategidokument.

(Foreningen kan selv utvide formålsbeskrivelsen for å konkretisere formålet.)

## *3. Styrende organer*

Foreningens/lagets styrende organer er:

1. Årsmøte
2. Ekstraordinært årsmøte
3. Styret

## *4. Årsmøte*

Årsmøte skal holdes hvert år før 31.mars. Årsmøtet skal innkalles av styret minst fire uker før avholdelse. Innkallingen skal være skriftlig og personlig. I tillegg skal innkallingen kunngjøres på lokallagenes hjemmeside i NJFF-portalen. Forslag til saksliste for møtet skal følge innkallingen. Innsendte saker til årsmøtet skal være skriftlige og styret i hende senest to uker før møtet. Endelig forslag til saksliste behandles av styret og gjøres kjent for medlemmene senest én uke før møtet. Det skal føres protokoll fra årsmøtet. Denne skal gjøres kjent for medlemmene.

Det skal ikke tas avgjørelser i andre saker enn de som er oppført i innkallingen.

På hvert årsmøte skal følgende behandles:

1. Konstituering av møtet

2. Godkjenning av innkallingen

3. Godkjenning av dagsorden

4. Godkjenning av forretningsorden

5. Valg av ordstyrer

6. Valg av sekretær

7. Valg av tellekorps

8. Valg av to medlemmer til å underskrive protokollen

9. Årsmelding fra siste kalenderår

10. Revidert regnskap fra siste kalenderår

11. Innkomne saker med styrets forslag til vedtak

12. Styrets forslag til årsplan (arbeidsprogram) og budsjett

13. Styrets forslag til kontingentnivå (lav, middels, høy sats)

14. Valg av styre i henhold til punkt 6 Styret

15. Valg av valgkomité på tre medlemmer

16. Valg av revisor(er)

17. Valg av utsendinger til regionlagets årsmøte

Hvis temaene er aktuelle, skal også disse behandles på årsmøtet:

18. Foreningens utvalgsstruktur og valg av medlemmer til utvalg etter behov

19. Styringsdokumenter for foreningsdriften

20. Utnevning av æresmedlemmer

21. Vedtektsendringer med utgangspunkt i § 18

22. Andre saker som styret har ført opp på dagsorden

(Foreningen kan selv utvide temalisten ved behov.)

Årsmøtet skal ha tilsyn med at tidligere avgjørelser er utført i samsvar med forutsetningene.

Saker avgjøres med alminnelig flertall. Ved stemmelikhet anses forslaget forkastet, unntatt ved personvalg hvor det foretas loddtrekning. Personvalg skal foregå skriftlig dersom det foreligger flere forslag og noen krever skriftlig avstemning. Ellers har ingen tilstedeværende mer enn én stemme. Det er ikke rom for fullmakter. Foreningens/lagets styre har ikke stemmerett i saker som gjelder beretning og regnskap.

Totalt inntil to representanter fra sentralleddet og/eller regionorganisasjonen har rett til å være til stede med talerett.

## *5. Ekstraordinært årsmøte*

Ekstraordinært årsmøte kan innkalles av styret, eller når et tidligere årsmøte har besluttet det, eller når det blir krevd skriftlig av 1/3 av medlemmene.

Innkalling til ekstraordinært årsmøte, vedlagt dagsorden, skal skje etter samme prosedyre og med minst 14 dagers varsel. Møtet skal ikke ta avgjørelser i andre saker enn de som er oppført i innkallingen.

Det skal føres protokoll fra ekstraordinært årsmøte. Denne skal gjøres kjent for medlemmene.

Totalt inntil to representanter fra sentralleddet og/eller regionorganisasjonen har rett til å være til stede med talerett.

## *6. Styret*

Foreningen/laget ledes mellom årsmøtene av et styre på minimum tre medlemmer, som velges av årsmøtet for to år av gangen, samt varamedlem(mer) som velges for ett år om gangen. Det tilstrebes at halve styret er på valg hvert år. Leder velges først og særskilt. Årsmøtet velger også særskilt nestleder og økonomiansvarlig. For å være valgbar til styret må vedkommende ha gyldig medlemskap.

Styret består minimum av årsmøtevalgt:

* Leder
* Nestleder
* Økonomiansvarlig
* Varamedlem

Styremøte blir holdt når leder fastsetter det, eller når det blir krevd av minst tre medlemmer av styret. Styret er beslutningsdyktig når mer enn halvparten av styrets medlemmer er til stede. Vedtak blir gjort med alminnelig flertall. Ved stemmelikhet har leder dobbeltstemme. Styret er kollektivt ansvarlig for driften av foreningen/laget og for de vedtak som gjøres.

Det skal føres protokoll fra hvert styremøte. Denne skal gjøres kjent for medlemmene.

## *7. Styrets plikter*

1. Verne om foreningens/lagets interesser, forvalte midlene, håndheve vedtektene og foreningens/lagets øvrige retningslinjer.
2. Gjennomføre årsmøte og følge opp de saker som vedtas der.
3. Legge fram for årsmøtet eventuelle forslag om utnevning av æresmedlemmer, samt eventuelle forslag om tildeling av NJFFs diplomer eller gullmerke for videre ekspedering til NJFFs forbundsstyre.
4. Rapportere årsmelding og regnskap til NJFF sentralt hvert år. Ajourføre tillitsvalgtliste i NJFFs medlemsregister og i Brønnøysundregisteret.
5. Arbeide for forenings- og medlemsfordeler, herunder muligheter for økonomisk støtte.
6. Ivareta foreningens/lagets arkiv.
7. Behandle og gjøre vedtak om suspensjon og eksklusjon overfor medlemmer i foreningen/laget i sanksjonssaker. Styret kan innstille overfor forbundsstyret, etter sitt vedtak om suspensjon og eksklusjon, om at dette skal gjelde for hele organisasjonen. Styrevedtak om suspensjon og eksklusjon av medlemskapet kan ankes inn for NJFFs domsutvalg.
8. Behandle og gjøre vedtak om tap av verv og rettigheter overfor medlemmer i foreningen/laget.

(Foreningen kan selv føye til flere plikter i opplistingen.)

## *8. Regnskapsrevisjon*

Regnskapet følger kalenderåret og skal revideres av revisor(er) valgt av årsmøtet. Revisjonen gir innstilling om regnskapet til årsmøtet.

(Foreningen kan selv gjøre tilføyelser i denne paragrafen.)

## *9. Vedtektsendringer*

Foreningene er forpliktet av NJFFs vedtekter vedtatt av landsmøtet. Dersom landsmøtet gjør endringer i vedtektene, gjelder disse for alle organisasjonsledd.

Forslag til endringer i de deler av vedtektene som foreningene selv kan tilpasse, krever 2/3 flertall på årsmøtet for å bli vedtatt. Vedtektsendringer må godkjennes av NJFF sentralt for å være gyldige. Vedtektsendringene kan forhåndsgodkjennes av NJFF sentralt.

## *10. Utmelding av NJFF*

Utmelding av NJFF krever 2/3 flertall i ordinært årsmøte og i et påfølgende ordinært eller ekstraordinært årsmøte. Sistnevnte kan tidligst holdes tre måneder etter et ordinært årsmøte med utmeldingsvedtak. Hvis utmelding av NJFF er et forslag til et årsmøte, skal regionlaget orienteres om det minst én uke før årsmøtet.

Lovlig fattet utmeldingsvedtak må meddeles NJFF sentralt innen 1. september og gjøres gjeldende fra førstkommende årsskifte etter endelig utmeldingsvedtak.

Dersom foreningen/laget trekker seg ut fra NJFF uten gyldig vedtak i henhold til disse vedtektene, kan NJFFs forbundsstyre vedta at NJFFs regionlag skal overta foreningens/lagets eiendeler på uttrekningstidspunktet til fremme for forbundets formål i området.

## *11. Oppløsning av foreningen/laget*

Dersom det foreligger et grunngitt forslag om oppløsing, skal styret behandle dette og legge det fram for årsmøtet. Endelig avgjørelse i saken krever 2/3 flertall for oppløsing i to påfølgende årsmøter. Så fremt ikke siste årsmøte har gjort et gyldig vedtak om disponering av foreningens midler, kan NJFFs forbundsstyre vedta at midlene skal disponeres av NJFFs regionlag til fremme for forbundets formål i kommunen eller distriktet.

Dersom foreningen selv ikke er i stand til å gjennomføre årsmøte, tilligger det regionlagets styre å beslutte oppløsning.

## *12. Øvrige bestemmelser*

I tillegg til de regler som disse vedtektene innehar, samt de eventuelle justeringer som foreningen/laget selv har vedtatt i punktene foran, har foreningen/laget besluttet følgende:

## § 18 Lokale endringer/tillegg

Foreningene/lagene justerer selv følgende punkter oppgitt i § 17:

1. Foreningens/lagets navn og hvordan det forkortes, fylles inn.

2. Foreningen/laget kan utvide formålsbeskrivelsen, slik at formålet konkretiseres.

4. Foreningen/laget kan selv utvide temalistene for årsmøtet.

6. Foreningen/laget fyller selv inn hvor mange styremedlemmer og varamedlemmer den/det skal ha og legger inn de øvrige funksjonene som styremedlemmene representerer

7. Foreningen/laget kan selv føre på flere oppgaver som styret skal ha.

12. Her kan foreningen/laget selv legge inn annet innhold som den/det ønsker å ha med i sin del av vedtektene.

Justeringer som foreningene/lagene selv beslutter, må ikke komme i konflikt med andre bestemmelser i vedtektene.

# **Øvrige bestemmelser**

## § 19 Organisasjonens regnskapsår

Alle organisasjonsledd skal ha kalenderåret som regnskapsår.

## § 20 Endring av vedtektene

Endring av vedtektene kan gjøres av landsmøtet med 2/3 flertall. Endringene vil gjelde for alle organisasjonsledd fra tidspunktet for endringen eller fra et annet tidspunkt som landsmøtet vedtar.

## § 21 Forbundets oppløsning

I tilfelle det fremlegges forslag om forbundets oppløsning fra et av NJFFs organer, skal forslaget fremmes for landsmøtet for behandling og vedtak. For vedtagelse kreves 2/3 flertall i to på hverandre følgende landsmøter. I tilfelle av oppløsning, tilfaller forbundets midler og eiendeler Det Kongelige Selskap for Norges Vel til forvaltning til fremme av Norges Jeger- og Fiskerforbunds formål, slik som uttrykt i vedtektenes § 2.

## § 22 Ikrafttredelse

Vedtektene trer i kraft umiddelbart når de er vedtatt, med mindre det er spesifisert at enkelte bestemmelser har en utsatt ikrafttredelse.